Il blog di Internazionalitari al nas di une trasmission di Radio Onde Furlane e al fevele, cuntun tai nazionalitari, des nazions cence stât e des minorancis nazionâls de Europe.
21/07/09
Slovachie: leç su la lenghe, proteste de minorance ongjarese
Ai 30 di Jugn il Parlament slovac al à fat bon un emendament ae leç pe lenghe slovache une vore contestât dai rapresentants des minorancis che a vivin intal paîs, a tacâ di chê ongjarese che e rapresente passe il 10% de popolazion. Il test, che al jentrarà in vore in Setembar, al previôt che citadins, associazions e ents, in dutis lis formis di comunicazion no privadis, a vedin di doprâ il slovac. Par cui che no lu fâs a son previodudis multis tra i cent e i 5 mil euros. A son permetudis ancje traduzions in altris lenghis che però a àn di jessi compagnis peraule par peraule al test slovac e, tal câs di documents scrits, a àn di jessi stampadis in caratars plui piçui. Ecezions a son previodudis pe lenghe ceche, pes comunicazions jenfri miedi e pazient e, se dal câs, par trasmissions radiotelevisivis in lenghe minoritarie. L’emendament al è passât cul vôt di 76 dai 150 deputâts e al è stât contestât a fuart massime dal partît de comunitât ongjarese. Critichis a son rivadis ancje dal guvier di Budapest. Font: Eurolang, 01/07/09; Nationalia, 06/07/09
fur_Latn unk fur_Latn fur_Latn